'ยูโอบี' เน้นปล่อยกู้บ้านสินเชื่อรายย่อยโต15%
แบงก์ยูโอบีตั้งเป้าปล่อยกู้รายย่อยโตเพิ่ม 15%
3 ก.พ. 2558

แบงก์ยูโอบีตั้งเป้าปล่อยกู้รายย่อยโตเพิ่ม 15%
นายยุทธชัย เตยะราชกุล ผู้ช่วยกรรมการผู้จัดการใหญ่ บุคคลธนกิจ ธนาคารยูโอบี เปิดเผยว่า ในปีนี้ธนาคารตั้งเป้าเติบโตของธุรกิจรายย่อยไว้ประมาณ 10-15% เป็นการเติบโตพร้อมตลาดเน้นปล่อยสินเชื่อที่อยู่อาศัยเป็นหลักประมาณ 70% ส่วนที่เหลืออีก 30% จะเป็นสินเชื่อบัตรเครดิตและสินเชื่อส่วนบุคคลประมาณ ซึ่งเป็นการเติบโตใกล้เคียงกับปี 2557 ที่เติบโตประมาณ 15%
“ในปีที่ผ่านมา ตลาดสินเชื่อบ้านถือว่าเติบโตมากกว่าสินเชื่อบัตรเครดิตและสินเชื่อส่วนบุคคล เนื่องจากแบงก์มีความกังวลเรื่องหนี้เสีย จึงเข้มงวดและชะลอในการอนุมัติสินเชื่อมากขึ้น โดยปัจจุบันแบงก์มีสินเชื่อคงค้างรายย่อยอยู่ประมาณ 1.3 แสนล้านบาท” นายยุทธชัย กล่าว
สำหรับแนวโน้มตลาดสินเชื่อส่วนบุคคลนั้น ปัจจัยภาระหนี้ครัวเรือนที่สูงยังเป็นแรงกดดันที่ทำให้ธนาคารต้องใช้ความระมัดระวังในการอนุมัติ เนื่องจากยังมีความเสี่ยงสูง โดยเฉพาะการอนุมัติให้กับลูกค้ารายย่อย อย่างไรก็ตามหากดูหนี้ไม่ก่อให้เกิดรายได้หรือเอ็นพีแอลที่เกิดขึ้นแล้ว ในส่วนของธนาคารยูโอบีถือว่ายังต่ำกว่าอุตสาหกรรม
นายยุทธชัย กล่าวว่า ในปีนี้ธนาคารยังตั้งเป้ารายได้จากค่าธรรมเนียมให้เติบโต 20% โดยเฉพาะในส่วนของธุรกิจประกันหรือแบงก์แอสชัวรันส์ที่คาดว่าจะทำเบี้ยได้ประมาณ 3,000 ล้านบาท ใกล้เคียงกับปี 2557 ซึ่งกลยุทธ์หลักในปีนี้จะเน้นเบี้ยประกันชีวิตที่ให้ความคุ้มครองระยะกลาง 20 ปีขึ้นไป เช่น แบบประกันที่ให้ความคุ้มครองเกี่ยวกับการศึกษาบุตร และแบบประกันในระยะยาวที่ให้ความคุ้มครองถึง 90 ปี เช่น การวางแผนภาษีมรดกที่กำลังได้รับความสนใจจากตลาดในขณะนี้ ซึ่งเป็นการขยายตลาดตามความต้องการของลูกค้ามากขึ้น เนื่องจากที่ผ่านมาธนาคารจะเน้นทำตลาดแบบประกันระยะสั้นที่ให้ความคุ้มครอง 10 ปี  และให้สิทธิประโยชน์เกี่ยวกับเรื่องลดหย่อนภาษีเป็นหลัก
ทั้งนี้ ในปัจจุบันธนาคารมีบริษัท พรูเด็นเชียล ประกันชีวิตเป็นพันธมิตรหลักเพียงเจ้าเดียว ขณะที่บริษัทประกันวินาศภัยจะมีด้วยกัน 4 บริษัท ประกอบด้วย บริษัท ประกันภัยไทยวิวัฒน์ บริษัท แอกซ่า ประกันภัย บริษัท บูพา ประกันสุขภาพ (ประเทศไทย) และบริษัท เอ็ม เอส ไอ จี ประกันภัย (ประเทศไทย) โดยยังไม่มีนโยบายที่จะเพิ่มพันธมิตรที่เป็นบริษัทประกันอีกแต่อย่างใด